קארל פרדיננד קורי

קארל פרדיננד קורי (באנגלית: Carl Ferdinand Cori ; 5 בדצמבר 1896 – 20 באוקטובר 1984) היה ביוכימאי צ'כי-אמריקאי, זוכה פרס נובל לפיזיולוגיה או לרפואה לשנת 1947 ביחד עם אשתו גרטי תרזה קורי והפיזיולוג הארגנטינאי ברנרדו אלברטו הוסיי "על גילוי מסלול ההמרה הקטליטית של גליקוגן".

ביוגרפיה 
קורי נולד ב-5 בדצמבר 1896 בפראג, אז בשטח האימפריה האוסטרו-הונגרית למשפחה שמוצאה במדינת האפיפיור. בצעירותו גדל קורי בטריאסטה שבאיטליה, שם עבד אביו  כמדען. בסוף שנת 1914 המשפחה חזרה לפראג, ושם קורי החל ללמוד רפואה באוניברסיטת קארל. בלימודים פגש קורי את מי שתהיה אשתו - גרטי קורי. בשלב זה גויס קורי לצבא האוסטרו-הונגרי ושירת בחיל הסקי, ולאחר מכן בחיל בתברואה. בשנת 1920 סיים את לימודיו והתחתן עם גרטי. בנם היחיד, תום, התחתן כעבור שנים עם עורכת הדין פיליס שלאפלי.

לאחר המלחמה החל קורי לעבוד בגראץ  עם זוכה פרס נובל אוטו לוי במחקר על העצב התועה. מספר שנים לאחר מכן קורי קיבל משרה בבאפלו שבארצות הברית, הזוג עבר לשם, והתאזרח בשנת 1928. בשנת 1931 החל קורי לעבוד בבית הספר לרפואה של אוניברסיטת וושינגטון בסנט לואיס שבמיזורי. בשנת 1942 הפך לפרופסור בביוכימיה.

בשנת 1947 זכה, יחד עם אשתו ועם פיזיולוג ארגנטינאי ( Bernard Houssay) בפרס נובל לרפואה על גילוי האופן שבו גליקוגן מפורק בגוף  (Cori Cycle). הם היו הזוג השלישי שזכה כזוג בפרס נובל. לאחר שגרטי נפטרה בשנת 1957 קורי התחתן בשנית ופרש מאוניברסיטת וושינגטון בשנת 1966. הוא מונה לפרופסור אורח באוניברסיטת הרווארד ובמקביל עבד בבית החולים הכללי מסצ'וסטס, שם המשיך במחקר בגנטיקה.

קורי נפטר ב־20 באוקטובר 1984 בקיימברידג' שבמסצ'וסטס.

קישורים חיצוניים

הערות שוליים

ערכים שבהם תבנית בריטניקה אינה מתאימה
זוכי פרס נובל לפיזיולוגיה או לרפואה
זוכי פרס נובל אמריקאים
ביוכימאים אמריקאים
ביולוגים אוסטרים
עמיתים זרים בחברה המלכותית
זוכי פרס נובל צ'כים
סגל אוניברסיטת וושינגטון בסנט לואיס
גרמנים מבוהמיה
מהגרים מאוסטריה לארצות הברית
אמריקאים שנולדו ב-1896
אמריקאים שנפטרו ב-1984
זוכי פרס אלברט לסקר למחקר רפואי בסיסי